b'\n_START_ARTICLE_\nMohammed Beck Hadjetlach\xc3\xa9\n_START_PARAGRAPH_\nMohammed Beck Hadjetlach\xc3\xa9 (oikealta nimelt\xc3\xa4\xc3\xa4n Kasi Beck Ahmetukov) (1870 Istanbul, Osmanien valtakunta \xe2\x80\x93 1929 Tukholma, Ruotsi) oli t\xc5\xa1erkessi toimittaja, kirjaillija ja Ven\xc3\xa4j\xc3\xa4n valkoisen armeijan j\xc3\xa4sen, joka taisteli bol\xc5\xa1evikkeja vastaan Ven\xc3\xa4j\xc3\xa4n sis\xc3\xa4llissodassa. Beck Hadjetlach\xc3\xa9 k\xc3\xa4ytti monia salanimi\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMohammed Beck Hadjetlach\xc3\xa9 syntyi islaminuskoiseen t\xc5\xa1erkessiperheeseen, joka oli paennut Ven\xc3\xa4j\xc3\xa4n T\xc5\xa1erkessiasta Turkkiin aikana jolloin Ven\xc3\xa4j\xc3\xa4 k\xc3\xa4vi sissisotaa t\xc5\xa1erkessikapinallisia vastaan. Beckin is\xc3\xa4 Bashi Bazoukki oli kaatunut Turkin sodassa. Beck palasi Ven\xc3\xa4j\xc3\xa4lle vuonna 1882, jossa h\xc3\xa4net adoptoitiin Ettingerin perheeseen. Perhe oli lapseton ja kutsui h\xc3\xa4nt\xc3\xa4 nimell\xc3\xa4 Grigori. 1890-luvulla Beck kirjoitti novelleja my\xc3\xb6s salanimell\xc3\xa4 Hadjetlach\xc3\xa9._NEWLINE_Vuonna 1902 Beck liittyi Sosialistivallankumoukselliseen puolueeseen. Vuonna 1908 h\xc3\xa4n julkaisi Muslimi-lehte\xc3\xa4 Pariisissa ja Islamin maailma -sanomalehte\xc3\xa4 Pietarissa. Vuonna 1916 Beck pyysi Ven\xc3\xa4j\xc3\xa4n duumalta rahoitusta antiturkkilaiseen propagandakampanjaan joka tapahtuisi kaikkialla Turkin valtakunnan alueilla._NEWLINE_Kun kommunistit saivat vallan Hadjetlach\xc3\xa9 l\xc3\xa4hti Neuvosto-Ven\xc3\xa4j\xc3\xa4lt\xc3\xa4 ja muutti Ruotsiin vuonna 1918, jossa h\xc3\xa4n organisoi valkoista terroria. Hadjetlach\xc3\xa9 ryhm\xc3\xa4n 20 j\xc3\xa4sent\xc3\xa4 suunnitteli vastaiskuja bol\xc5\xa1evikkej\xc3\xa4 vastaan Tukholmasta. Hadjetlach\xc3\xa9 osti talon Tukholman ulkopuolelta, johon h\xc3\xa4n kutsui punaisia. Tapettuaan heid\xc3\xa4t h\xc3\xa4n heitti ruumiit l\xc3\xa4heisiin j\xc3\xa4rviin. Poliisi sai kiinni joukon vuonna 1919 ja l\xc3\xb6ysi kolme ruumista j\xc3\xa4rvest\xc3\xa4. Teoistaan Hadjetlach\xc3\xa9 sai elinkautisen vankeusrangaistuksen. H\xc3\xa4n kuoli vuonna 1929 Tukholman L\xc3\xa5ngholmenin vankilassa.'